A Bizottság 1149/95/EK rendelete

(1995. május 22.)

a Szerződés II. mellékletében nem szereplő áruk formájában exportált egyes mezőgazdasági termékekre vonatkozó export-visszatérítési rendszer alkalmazásának közös részletes szabályairól, valamint az e visszatérítések összegének megállapítására szolgáló szempontokról szóló 1222/94/EK rendelet, továbbá a 3035/80/EGK rendeletben szereplő árucikkek formájában exportált egyes mezőgazdasági termékekre vonatkozó export-visszatérítések fizetésével összefüggő statisztikai adatokról szóló 3223/93/EK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a mezőgazdasági termékek feldolgozásával előállított egyes árucikkekre alkalmazandó kereskedelmi szabályokról szóló, 1993. december 6-i 3448/93/EK tanácsi rendeletre [1] és különösen annak 8. cikke (3) bekezdésére,

mivel az Ausztria, Finnország és Svédország csatlakozásai okmányával, valamint a 3290/94/EK rendelettel [2] módosított, a tej- és tejtermékpiac közös szervezéséről szóló, 1968. június 27-i 804/68/EGK tanácsi rendelet [3] 17. cikke (10), (11) és (12) bekezdése meghatározza azokat a keretfeltételeket, amelyeket teljesíteni kell ahhoz, hogy a visszatérítést megadják egyes olyan tejtermékek esetében, amelyeket importáltak és azt követően a Szerződés II. mellékletében fel nem sorolt egyes áruk formájában újrakivitelre kerültek;

mivel a legutóbb a 482/95/EK rendelettel [4] módosított, a Szerződés II. mellékletének hatálya alá nem tartozó áruk formájában exportált egyes mezőgazdasági termékek export-visszatérítési rendszere alkalmazásának közös részletes szabályai és az ilyen visszatérítések összegének rögzítésére vonatkozó kritériumok megállapításáról szóló 1222/94/EK bizottsági rendelet [5] rendelkezéseinek kiterjesztésére van szükség annak érdekében, hogy figyelembe lehessen venni a harmadik országokból különleges rendelkezések alapján kedvezményes vámtarifával behozott bizonyos tejtermékek megemelkedett mennyiségét, illetve a kedvezményes vámtarifánál magasabb visszatérítés megadásának az előbbiekből következő lehetőségét;

mivel a tagállamok adatszolgáltatása szükséges ahhoz, hogy lehetővé váljon a Bizottság számára e rendelet alkalmazásának felügyelete;

mivel az e rendeletben előírt intézkedések összhangban vannak a Szerződés II. mellékletében nem szereplő feldolgozott mezőgazdasági termékek kereskedelmére vonatkozó horizontális kérdésekkel foglalkozó irányítóbizottság véleményével,

ELFOGADTA EZT A RENDELETET:

1. cikk

Az 1222/94/EK rendelet a következő 7a. cikkel egészül ki:

"7a. cikk

(1) A 7. cikk értelmében az 18069060-tól az 18069090-ig terjedő KN-kódok, az 1901 KN-kód, valamint a 04021019, 04022119, 040500 és 0406 kódok alá tartozó tejtermékeket nagy százalékban tartalmazó 21069098 KN-kód alá sorolt árukra (a továbbiakban: tejtermékek) vonatkozóan az érintett félnek nyilatkoznia kell:

a) vagy arról, hogy a tejtermékek közül egyet sem hoztak be harmadik országokból csökkentett vámtarifát biztosító különleges rendelkezések alapján; vagy arról, hogy

b) a tejtermékeket harmadik országokból csökkentett vámtarifát biztosító különleges rendelkezések alapján hozták be.

(2) Az (1) bekezdés alkalmazásában a "nagy százalékban tartalmazó" kifejezés az exportált áruk 100 kilogrammjában felhasznált legalább 67 kilogrammnyi tejterméket jelent.

(3) Amennyiben a 3. cikk (2) bekezdése harmadik albekezdésével összhangban kérik a mennyiségek meghatározását, a hatáskörrel rendelkező hatóság elfogadhatja az érintett fél arra vonatkozó igazolását, hogy a felhasználásra kerülő tejtermékek a behozatalkor nem fognak csökkentett vámtarifát biztosító különleges rendelkezések hatálya alá esni.

(4) Az (1) bekezdéssel összhangban tett nyilatkozatot vagy a (3) bekezdés szerint nyújtott igazolást akkor fogadhatja el a hatáskörrel rendelkező hatóság, ha meggyőződik arról, hogy az exportált áru által tartalmazott tejtermékért fizetett ár a közösségi piacon az egyenértékű termék árával megegyezik, vagy azt megközelíti. Az árak összehasonlításánál figyelembe kell venni a tejtermék megvásárlásának időpontját.

(5) Amennyiben olyan mennyiségeket használtak fel, amelyek részesültek a különleges rendelkezésekben biztosított csökkentett vám kedvezményében, a visszatérítés összegét a 804/68/EGK tanácsi rendelet 17. cikkével összhangban kell meghatározni."

2. cikk

A 3223/93/EK bizottsági rendelet [6] 3. cikke a következő francia bekezdéssel egészül ki:

"– az 1222/94/EK bizottsági rendelet [7] 7a. cikke (1) bekezdésével kapcsolatban:

a) az előző hónapban exportált és export-visszatérítésben részesült áruk mennyisége tonnában kifejezve; és

b) az előző hónapban megadott visszatérítések mennyisége és a 04021019, 04022119 és 0405 KN-kódok alá tartozó olyan termékek megfelelő mennyisége, amelyek a behozatal időpontjában különleges rendelkezések hatálya alá tartoztak."

3. cikk

Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.

Ezt a rendeletet 1995. július 1-jétől kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1995. május 22-én.

a Bizottság részéről

Martin Bangemann

a Bizottság tagja

[1] HL L 318., 1993.12.20., 18. o.

[2] HL L 349., 1994.12.31., 105. o.

[3] HL L 148., 1968.6.28., 13. o.

[4] HL L 49., 1995.3.4., 32. o.

[5] HL L 136., 1994.5.31., 5. o.

[6] HL L 292., 1993.11.26., 10. o.

[7] HL L 136., 1994.5.31., 5. o.

--------------------------------------------------